د کرکټ نړیوال ستوري امریکا ته راغلي
د کرکټ د نړۍ مخکښ او افسانوي ستوري په امریکا کې سره راغونډ شوي چې په دغه هېواد کې کرکټ ته وده ورکړي.
د نړۍ مخکښ او افسانوي ستوري په دې نیت امریکا ته راغلي چې د نورو لوبو ترڅنګ کرکټ هم په دغه هېواد کې لا دود او زیات کړي. دوی د آل سټار کرکټ یا د کرکټ ټول ستوري تر نامه لاندې د امریکا په مشهورو ښارونو کې د ۲۰ اورونو درې سیالۍ کوي. لومړنۍ لوبه يې د شنبې په ورځ د نیویارک ښار د سیټي په لوبغالي کې وشوه چې ۲۵زره نندارچیان ورغلي وو؛ په زړه پورې دا وه چې لوبه د امریکايي بیسبال په میدان کې وشوه. د لوبې ټکټونه له ۵۰ ډالرو نیولې تر ۱۷۵ ډالرو پورې وو. په دغو سیالیو کې د نړۍ ۲۸ مشهور لوبغاړي د یو بل په وړاندې لوبیږي. په دوی کې د پاکستان پخواني لوبغاړي؛ وسیم اکرم، شعیب اختر، معین خان؛ د هند پخواني لوبغاړي؛ ټندولګر، سیواک، لکشمن، د سریلنکا پخواني لوبغاړي؛ سنګاکارا، جواردینه، د اسټرالیا پخواني لوبغاړي؛ شن وارن، روکي پوانټینګ، مګرات، د ویسټ پخوانی او وتلی لوبغاړی؛ برن لارا، د نیوزلینډ ویتوري، د جنوبي افریقا جګ کالیس اوداسې نور شامل دي. د بلسټر او واریرز په نامه سره دوه لوبډلې جوړې شوې؛ سچن ټنډولګر يې د لومړنۍ او شن وارن يې د دویمې لوبډلې کپټانان دي. په تېرې سیالۍ کې د ۲۵زره نندارچیانو ګډون ان د کرکټ نړیواله شورا هم حیرانه کړې ده او دغه شمېره تر اټکل زیاته ښودل شوې ده. د شن وارن لوبډلې لومړنۍ لوبه وګټله؛ دویمه او درېیمه لوبه یې د نومبر په ۱۱ او ۱۴ نېټو باندې د تګزاس په هیوسټن او د لاس انجلس په کلفورنیا ښارونو کې دي. په لومړنۍ لوبې کې د ټندولګر لوبډلې په ۲۰ اورونو کې مخالفې لوبډلې ته د ۱۴۱ منډو هدف ورکړ، خو د شن وارن لوبډلې دغه هدف په اتلسم اور کې پوره کړ. شن وارن وویل که دا لوبې په امریکا کې د کرکټ په ودې کې مهم رول ولوبوي، دوی به یې هر کال وکړي. ټنډولګر وویل هیله يې دا ده چې د امریکا د کرکټ ملي لوبډله یوه ورځ په نړیوال جام کې ولوبیږي. په متحدو ایالتونو کې د امریکايي فوټبال او بیسبال لوبې ډېرې مهشوري دي چې میلیونونه مینوال لري. خو، کرکټ په دغه هېواد کې یوه نوې لوبه ده؛ د یو اټکل له مخې دا مهال د امریکا د کرکټ به ۱۵۰ لیګونو کې څه باندې ۲۰۰ زره لوبغاړي لوبیږي. د امریکا ملي لوبډله څه موده مخکې په سکاټلېنډ او ایرلېنډ کې د ۲۰۱۶ کال د ۲۰ اورونو د نړیوال جام د غوراوي په سیالیو کې هم ولوبېدله خو، بخت ورسره یاري ونکړه چې نړیوال جام ته ووځي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.